b"\n_START_ARTICLE_\nUtvrda Kamjanec-Podiljskij\n_START_PARAGRAPH_\nUtvrda Kamjanec-Podiljskij (ukr. \xd0\x9a\xd0\xb0\xd0\xbc'\xd1\x8f\xd0\xbd\xd0\xb5\xd1\x86\xd1\x8c-\xd0\x9f\xd0\xbe\xd0\xb4\xd1\x96\xd0\xbb\xd1\x8c\xd1\x81\xd1\x8c\xd0\xba\xd0\xb0 \xd1\x84\xd0\xbe\xd1\x80\xd1\x82\xd0\xb5\xd1\x86\xd1\x8f); utvrda u ukrajinskom gradu Kamjanec-Podiljskom sagra\xc4\x91ena u 11. stolje\xc4\x87u. Utvrda je osnovana u vrijeme Kijevske Rusi kao drvena obrambena gra\xc4\x91evina, a svoju me\xc4\x91unarodnu prepoznatljivost stje\xc4\x8de kao kamena utvrda u vrijeme Poljsko-Litavske Unije i koza\xc4\x8dko-poljske borbe s tatartskim i turskim osvaja\xc4\x8dima. Smatra se jednim od Sedam \xc4\x8duda Ukrajine i dugogodi\xc5\xa1nji je dio ukrajinske turisti\xc4\x8dke ponude u zapadnoj Ukrajini. Pokraj utvrde te\xc4\x8de rijeka Smotry\xc4\x8d.\n_START_SECTION_\nPovijest\n_START_PARAGRAPH_\nUtvrda Kamjanec-Podiljskij prvi puta je spomenuta u Armenskoj kronici iz 11. stolje\xc4\x87a. Utvrda se u srednjem vijeku nalazila u sklopu Gali\xc4\x8dke kne\xc5\xbeevine, a danas se na istom mjestu nalazi Hmeljni\xc4\x8dka oblast u sklopu Ukrajine. Mjesto je poru\xc5\xa1eno zbog napada Mongola 1240. godine, a ponovni uspon do\xc5\xbeivljava po\xc4\x8detkom 1360.-ih kada se taj prostor na\xc5\xa1ao pod kontrolom litavskih kne\xc5\xbeeva iz dinastije Koriatovy\xc4\x8d. _NEWLINE_Godine 1430. Kamjanec-Podiljskim zavladala je Kraljevina Poljska, a ve\xc4\x87 dvije godine nakon toga, 1432. gradi\xc4\x87u su zajam\xc4\x8dena Magdebur\xc5\xa1ka prava. Na istom prostoru stvorena je Podiljska vojvodina a Kamjanec-Podiljskij postaje njezinim glavnim gradom 1463. godine. Pod upravom Poljaka Kamjanec-Podiljskij postaje me\xc4\x91unarodno poznato trgova\xc4\x8dko i kulturno sredi\xc5\xa1te, po zna\xc4\x8daju odmah iza grada Ljviva. U po\xc4\x8detku drvena staroukrajinska utvrda uskoro je do kraja 15. stolje\xc4\x87a posve zamijenjena sna\xc5\xbenim kamenim blokovima koji se i danas mogu vidjeti u svom originalnom izdanju. Oko utvrde su tako\xc4\x91er izgra\xc4\x91eni visoki obrambeni zidovi i tornjevi \xc4\x8diji cilj je bio bolja obrana u \xc4\x8destim napadima Tatara i Turaka sa jugozapadnih granica dana\xc5\xa1nje Ukrajine. Dobivanjem Magdebur\xc5\xa1kog prava Kamjanec-Podiljskij progla\xc5\xa1en je Kraljevskim gradom te mu je dodijeljen slobodan dr\xc5\xbeavni\xc4\x8dki status.\n_START_SECTION_\nStanovni\xc5\xa1tvo\n_START_PARAGRAPH_\nPrvi stanovnici Kamjanec-Podiljskog bili su Ukrajinci, i u ne\xc5\xa1to manjem omjeru Armenci. Nakon pada isto\xc4\x8dnoslavenske dr\xc5\xbeave Kijevske Rusi, grad su u velikom omjeru naselili Poljaci, ne\xc5\xa1to manje Litavci, a zatim i \xc5\xbdidovi. Danas u istom okru\xc5\xbeenju \xc5\xbeive uglavnom Ukrajinci."